En nu 24-årig kvinde har i sommeren 2016 smuglet 7,2 kilo hash fra Spanien til Himmerland.

Retten i Aalborg dømte fredag formiddag en nu 24-årig kvinde for indsmugling af 7 kilo hash i sommeren 2016. Hun blev idømt fire måneders betinget fængsel. - Den slags sager giver normalt en ubetinget dom, men der var nogle formildende omstændigheder blandt andet at hun kun fungerede som chauffør, og at sagen er mere end to år gammel, siger Kim Kristensen, anklager ved Nordjyllands Politi. Kvinden forklarede desuden i retten, at hun følte sig presset til at medvirke i indsmuglingen. Den bil, der skulle bruges til at fragte hashen over grænsen, var nemlig leaset i kvindens navn. En mand er tidligere dømt i samme sag. - Hun følte sig presset af at hendes navn stod på leasingkontrakten. Derfor valgte hun at køre bilen fra Spanien til Skørping, siger Kim Kristensen. Kvinden har valgt at modtage sin dom.